Author: etela.botikova
Last saved by: jost
Company: MP SR

Predkladacia správa

	Podľa článku 4 Osobitnej dohody, ktorou 2.júla 1993 predložili splnomocnení zástupcovia Slovenskej a Maďarskej republiky spor vo veci Sústavy vodných diel Gabčíkovo-Nagymaros na rozhodnutie Medzinárodnému súdnemu dvoru (ďalej MSD), sa strany dohodli uplatňovať v prevádzke vodného diela Gabčíkovo dohodnutý vodohospodársky režim. Podstatou dohody bolo, že Slovensko bude prepúšťať do starého koryta Dunaja ročne v priemere 400 m^3/s vody a do Mošonského ramena Dunaja a cez priesakový kanál 43 m^3/s. Pre uplatňovanie a dodržiavanie vodohospodárskeho režimu a sledovanie jeho účinkov na životné prostredie, bola dňa 19. apríla 1995 podpísaná. „Dohoda o niektorých dočasných technických opatreniach a prietokoch do Dunaja a Mošonského ramena Dunaja“ (ďalej Dohoda z r. 1995).

	Zabezpečovanie a vyhodnocovanie plnenia Dohody, založené na spoločnom monitoringu, vykonávajú poverení splnomocnenci vlád SR a MR.

	Podľa článku 6 Dohody z r. 1995 mala Dohoda dočasný charakter a jej platnosť mala skončiť vynesením Rozsudku MSD. Rozsudok bol vynesený 25. septembra 1997. Výmenou not medzi Ministerstvom zahraničných vecí SR č.j. 907/07-OdMSD z 23. októbra 1997 a veľvyslanectvom MR č. 348-1/1997 z 12. decembra 1997, došlo k dohode o predĺžení platnosti Dohody z r. 1995 do doby uzavretia dohody medzi vládou Slovenskej republiky a vládou Maďarskej republiky o vykonaní Rozsudku MSD.

	Podľa štatútu o monitorovaní vplyvov prevádzky vodného diela Gabčíkovo na životné prostredie, poverení splnomocnenci informujú svoje vlády.

	Informácia neprešla pripomienkovým konaním. Bola prerokovaná dňa 22. decembra 2005 delegáciou vlády SR, ktorej členovia sú menovanými zástupcami dotknutých rezortov. Pripomienky členov delegácie boli do znenia informácie zapracované.

	Informácia nemá finančný, ekonomický, environmentálny vplyv, vplyv na zamestnanosť ani podnikateľské prostredie.